NOTĂ DE FUNDAMENTARE

la proiectul de decizie „Cu privire la aprobarea amalgamării voluntare a unităților administrativ-teritoriale Scoreni, municipiul Strășeni, satul Căpriana, satul Negrești, satul Ghelăuza, satul Tătărești și satul Recea”

1. Denumirea autorului și, după caz, a participanților la elaborarea proiectului

Proiectul de decizie este elaborat de Primarul satului Scoreni, în colaborare cu aparatul primăriei, în conformitate cu prevederile Legii nr. 225/2023 privind amalgamarea voluntară a unităților administrativ-teritoriale și ale Hotărârii Guvernului nr. 925/2023 privind aprobarea Metodologiei de amalgamare voluntară a unităților administrativ-teritoriale.

2. Condițiile care au impus elaborarea proiectului și finalitățile urmărite

Reforma administrației publice locale urmărește consolidarea capacității instituționale și financiare a autorităților publice locale, astfel încât acestea să poată răspunde mai eficient necesităților cetățenilor și provocărilor actuale privind dezvoltarea locală.

Unitățile administrativ-teritoriale Scoreni, municipiul Strășeni, satul Căpriana, satul Negrești, satul Ghelăuza, satul Tătărești și satul Recea formează un spațiu funcțional comun, caracterizat prin legături economice, sociale și administrative permanente. Populația utilizează în mod curent serviciile publice, educaționale, medicale și administrative din municipiul Strășeni, acesta reprezentând centrul natural de dezvoltare al microregiunii.

Prin amalgamarea voluntară se urmărește:

consolidarea administrației publice locale;

creșterea eficienței utilizării fondurilor publice;

îmbunătățirea calității serviciilor publice;

dezvoltarea infrastructurii locale și regionale;

sporirea capacității de atragere a investițiilor și fondurilor externe;

asigurarea unei dezvoltări teritoriale integrate.

3. Gradul de compatibilitate cu legislația Uniunii Europene

Proiectul nu are ca obiect transpunerea legislației Uniunii Europene.

Totodată, acesta este în concordanță cu principiile europene privind autonomia locală, subsidiaritatea, buna guvernare și eficiența administrației publice, promovate prin Carta Europeană a Autonomiei Locale și prin politicile Uniunii Europene privind dezvoltarea regională.

4. Principalele prevederi ale proiectului și evidențierea elementelor noi

Proiectul prevede:

aprobarea participării satului Scoreni la procesul de amalgamare voluntară;

aprobarea constituirii unei unități administrativ-teritoriale amalgamate împreună cu municipiul Strășeni, satul Căpriana, satul Negrești, satul Ghelăuza, satul Tătărești și satul Recea;

desemnarea municipiului Strășeni drept centru administrativ al noii unități administrativ-teritoriale;

transmiterea deciziei și documentelor aferente către municipiul Strășeni pentru consolidarea dosarului de amalgamare voluntară.

Prin adoptarea deciziei nu se modifică drepturile și obligațiile cetățenilor, ci se inițiază procedurile prevăzute de cadrul legal pentru constituirea unei administrații locale consolidate.

5. Fundamentarea economico-financiară

Adoptarea prezentei decizii nu implică cheltuieli suplimentare imediate din bugetul local.

Pe termen mediu și lung, procesul de amalgamare va genera efecte economice pozitive prin:

reducerea costurilor administrative

utilizarea mai eficientă a patrimoniului public;

optimizarea serviciilor publice;

creșterea capacității de absorbție a fondurilor naționale și externe;

accesarea sprijinului financiar acordat de stat unităților administrativ-teritoriale amalgamate;

dezvoltarea unei baze fiscale mai solide.

6. Modul de încorporare în sistemul actelor normative

Proiectul este elaborat în baza și în executarea:

Legii nr. 436/2006 privind administrația publică locală;

Legii nr. 225/2023 privind amalgamarea voluntară a unităților administrativ-teritoriale;

Hotărârii Guvernului nr. 925/2023 pentru aprobarea Metodologiei de amalgamare voluntară a unităților administrativ-teritoriale.

Adoptarea proiectului nu necesită modificarea altor acte normative locale la această etapă, acestea urmând a fi ajustate în cadrul etapelor ulterioare ale procesului de amalgamare.

7. Avizarea și consultarea publică

În conformitate cu prevederile legislației privind transparența în procesul decizional, proiectul urmează să fie supus consultărilor publice și examinării în cadrul comisiilor consultative de specialitate ale Consiliului local.

Opiniile și recomandările formulate în cadrul consultărilor vor fi analizate și, după caz, integrate în forma finală a proiectului.

8. Constatările expertizelor

Proiectul poate fi supus expertizei juridice de către secretarul Consiliului local și, după caz, altor forme de expertiză prevăzute de legislație.

Întrucât proiectul nu instituie norme noi de reglementare economică și nu generează obligații suplimentare pentru mediul de afaceri, nu este necesară elaborarea Analizei Impactului de Reglementare.

9. Impactul social și instituțional

Implementarea proiectului va contribui la:

creșterea calității administrației publice locale;

modernizarea serviciilor publice;

reducerea fragmentării administrative;

consolidarea capacității instituționale;

dezvoltarea echilibrată a întregii zone;

sporirea calității vieții populației prin servicii publice mai eficiente și investiții mai consistente.

10. Concluzii

Procesul de amalgamare voluntară dintre satul Scoreni, municipiul Strășeni, ssatul Căpriana, satul Negrești, satul Ghelăuza, satul Tătărești și satul Recea reprezintă o oportunitate de consolidare a administrației publice locale, de eficientizare a utilizării resurselor și de accelerare a dezvoltării economice și sociale a comunităților implicate.

Având în vedere avantajele administrative, financiare și instituționale, precum și respectarea prevederilor Legii nr. 225/2023 și ale Hotărârii Guvernului nr. 925/2023, se propune aprobarea proiectului de decizie privind amalgamarea voluntară a unităților administrativ-teritoriale Scoreni, municipiul Strășeni, satul Căpriana, satul Negrești, satul Ghelăuza, satul Tătărești și satul Recea, cu municipiul Strășeni în calitate de centru administrativ al noii unități administrativ-teritoriale.

